D Ô V O D O V Á    S P R Á V A

1. Všeobecná časť

Návrh zákona, ktorým sa mení a dopĺňa zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov a ktorým sa menia a dopĺňajú niektoré zákony sa  predkladá s cieľom zjednotiť a uľahčiť jeho aplikáciu.  
Návrh zákona reflektuje skúsenosti a poznatky získané z praxe pri aplikácii Stavebného zákona, účinného od 1. apríla 2025. Stavebný zákon odštartoval veľkú reformu v oblasti výstavby na Slovensku s cieľom akcelerovania prípravných a povoľovacích procesov. Uplatňovanie Stavebného zákona v období od jeho účinnosti v praxi kladie zvýšené nároky na všetky dotknuté subjekty vzhľadom na skutočnosť, že zmeny, ktoré stavebný zákon priniesol sa týkajú inštitucionálnych a organizačných zmien, procesných postupov, ako aj zavedenia elektronizácie a digitalizácie stavebnej agendy. Stavebný zákon sa aplikuje v prechodnom období, kedy sa na určené stavby stále uplatňuje aj právna úprava zákona č. 50/1976 Zb. o územnom plánovaní a stavebnom poriadku v znení neskorších predpisov. 
Ministerstvo priebežne analyzovalo uplatňovanie Stavebného zákona a vyhodnocovalo oblasti, ktoré by pri príprave a povoľovaní stavieb mohli spôsobovať ťažkosti. 
Účelom návrhu novelizácie Stavebného zákona je premietnuť poznatky z aplikačnej praxe a precizovať text ustanovení zákona, bez zmeny vecnej podstaty platných právnych noriem. Účelom nie je meniť vecnú podstatu platných právnych noriem.  
Navrhovanou úpravou sa 
1. v oblasti odbornej terminológie precizujú definície a pojmy ako „pevné spojenie stavby so zemou“ a s tým súvisiaci „zmontovaný výrobok“. Definícia „budovy“ ako pozemnej stavby sa zosúlaďuje s novou navrhovanou úpravou zákona o katastri nehnuteľností a precizuje sa definícia inžinierskej stavby, ktorá v doterajšej úprave chýba. Do úpravy sa vracia z minulosti zaužívaný pojem „pozemná stavba“ ako stavba, ktorá nie je inžinierskou stavbou a ani nespĺňa charakteristiku budovy; 
1. precizuje rozsah dokumentácie predkladanej k ohláseniu drobných stavieb a stavebných úprav ktorými sa nezasahuje do nosnej konštrukcie stavby a rovnako aj požiadavky na jej spracovateľa;
1. precizujú stavebné práce a drobné stavby a udržiavacie práce, pre ktoré sa vyžaduje ohlásenie stavebnému úradu; precizuje, že k žiadosti o stavebný zámer sa predkladá jedna dokumentácia, ktorá podľa rozhodnutia stavebníka môže byť rozpracovaná v podrobnosti stavebného zámeru alebo v podrobnosti projektu stavby;
1. precizuje postup stavebného úradu ak obsah odvolania smeruje proti záväznému stanovisku dotknutého orgánu;
1. odstraňuje duplicita v § 27 ods.3 a § 33 ods. 2 upravujúca požiadavky na osobu vykonávajúcu odborné stavebné práce; 
1. upravuje vysporiadanie iného práva medzi správcom majetku štátu ako stavebníkom a štátom ako vlastníkom nehnuteľnosti;
1. precizuje oprávnenie stavebného úradu overiť dokumentáciu zmeny projektu stavby pri kontrolnej prehliadke s podmienkou, že zmena sa nedotkne práv vlastníka pozemku alebo stavby nad dohodnuté iné právo;
1. precizuje moment overenia projektu stavby po nadobudnutí právoplatnosti rozhodnutia o stavebnom zámere;
1. precizujú ustanovenia o kolaudácii, kolaudačnom osvedčení a o zmene v užívaní stavby;
1. precizuje postup stavebného inšpektora pri výkone štátneho stavebného dohľadu;
1. precizujú priestupky a iné správne delikty a odstraňujú sa ich duplicity. 

Návrh zákona nemá žiaden vplyv na rozpočet verejnej správy a  na podnikateľské prostredie. Návrh zákona nemá žiadne sociálne vplyvy ani žiadny vplyv na životné prostredie, na informatizáciu spoločnosti a na služby verejnej správy pre občana, ani na manželstvo, rodičovstvo a rodinu.

Návrh zákona je v súlade s Ústavou Slovenskej republiky, s ústavnými zákonmi, s nálezmi Ústavného súdu Slovenskej republiky a ostatnými všeobecne záväznými právnymi predpismi Slovenskej republiky a s medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nie je predmetom vnútrokomunitárneho pripomienkového konania.





















